Sasqia Dahuri

Nurlisasqia Ahmad Dahuri (Jawi: نرليسثكي بنت احمة  داحوري; lahir 7 Mei 1985) ialah seorang pelakon dan model wanita Malaysia. Beliau mula aktif menceburi bidang lakonan sejak 2008 dan terkenal dengan watak-watak antagonis.

Kehidupan awal
Sasqia dilahirkan pada 7 Mei 1985 di Pasir Mas, Kelantan dan dibesarkan di Kuala Lumpur. Beliau merupakan anak sulung daripada tiga orang beradik dan mempunyai ketinggian 177cm serta berdarah kacukan Thai-Melayu. Sasqia berkelulusan dalam bidang Pengurusan Pemasaran di Universiti Multimedia Malaysia (MMU). Selain itu, beliau juga banyak terbabit dalam bidang peragaan di awal penglibatannya dalam dunia glamor.

Kerjaya
Kemunculan pertama Sasqia dalam bidang lakonan ialah menerusi dua filem lakonannya pada 2011—Senario Ops Pocot arahan Ismail Bob Hasim, kemudian diikuti oleh filem Kongsi arahan Farid Kamil. Bagaimanapun, beliau terpaksa berundur seketika daripada dunia seni sambil menyatakan belum cukup bersedia berdepan dengan kehidupan sebagai artis pada waktu itu.

Drama pertama lakonan Sasqia ialah Manis yang disiarkan di Astro Ria. Beliau kemudiannya ditawarkan watak antagonis bernama Gina dalam drama Ayuni Safira pada 2014. Drama pertama selepas kemunculan semula beliau mendapat maklum balas yang baik daripada penonton. Begitu juga keadaannya apabila beliau diberi peluang sekali lagi membawakan watak antagonis dalam drama Cik Bunga Encik Sombong.

Peluang sebegitu tidak dilepaskan kerana misinya mahu membuka mata khalayak tentang kemampuan lakonannya. Beliau sekali lagi muncul dengan watak antagonis bernama Tina dalam drama Dhia Sofea. Sasqia menjayakan peranan sebagai Felisha, bekas kekasih kepada Iskandar dalam siri telenovela Astro Ria, Lara Aishah yang dibintangi oleh Fasha Sandha dan Nazim Othman.

Sasqia juga muncul dalam filem fantasi pendek arahan Feisal dan Iskander Azizuddin, Through The Forest yang dikeluarkan pada 25 Disember 2016, beliau memegang watak sebagai Fia. Pada tahun 2017, beliau membintangi drama kepolisan Gerak Khas menerusi episod dua bahagian, "Love Scam" di TV2, beliau memegang watak sebagai Sofia, seorang pengusaha butik fesyen. 

Sasqia bersama pelakon Zul Ariffin dan Elizabeth Tan membintangi filem seram thriler, Misteri Dilaila arahan Syafiq Yusof yang ditayangkan pada 21 Februari 2019. Beliau memegang watak sebagai Dilaila kedua dan Inspektor Farah.

Kehidupan peribadi
Sasqia mempunyai seorang adik perempuan yang bernama Syarnissa (lahir 1989) yang menghidap penyakit saraf mata dan seorang adik lelaki yang dilahirkan pada 1993. Dalam temuramah bersama Harian Metro pada 24 Ogos 2017, beliau berkata pelbagai usaha telah dilakukan oleh keluarganya bagi merawat penyakit adiknya, namun Syarnissa terus hilang penglihatan secara perlahan-lahan.

Sasqia bertunang dengan usahawan hartanah, Muhammad Asyraff Khan Baharudin Khan yang berasal dari Singapura pada 22 Januari 2018. Pasangan Sasqia dan Asyraff diijabkabulkan pada 16 Disember 2018.

Filemografi

Filem

Drama

Televisyen

Telefilem

Rujukan

Pautan luar
 
 
 
 

Kelahiran 1985
Orang hidup
Pelakon wanita Malaysia
Orang dari Kelantan
Muslim Malaysia
Orang Malaysia berketurunan Melayu
Orang Malaysia berketurunan Siam
Peragawati Malaysia
Pelakon wanita Malaysia abad ke-21
Alumni Universiti Multimedia
Pelakon televisyen Malaysia
Pelakon filem Malaysia